Johan Christoff Friedrich Reuter

Johan Christoff Friedrich Reuter (født 1829, død 1909) var en tysk byggmester som emigrerte til Norge og oppførte en rekke kirker, skoler, rådhus og andre offentlige bygninger der. Han var far til arkitekten Christian Reuter.

Reuter ble født i Gnoien (sørøst for Rostock) i 1829. Han gikk i lære som tømmermann ved Baugewerkschule i Holzminden i 1851–54. I løpet av 1850-årene utvandret han til Norge som en av flere tyske håndverkere, og han arbeidet som assistent for Wilhelm von Hanno ved oppførelsen av Trefoldighetskirken i Kristiania.

I 1858 giftet Reuter seg med Henriette Marie Hafslund i Tune, og i 1860-årene var han bosatt i Sarpsborg og arbeidet i området rundt Sarpsborg og Fredrikstad, der han blant annet oppførte Varteig kirke (1859) og Torsnes kirke (1860) etter egne tegninger samt leverte tegninger til Borge kirke (oppført 1860-61). I 1863 bearbeidet han tegninger av Christian H. Grosch for Tune kirke og ledet oppførelsen av denne.

I 1869 flyttet Reuter til Arendal-traktene. Der tegnet han blant annet Stokken kirke, som ble oppført av byggmester Carl Svendsen. Disse tegningene ble siden brukt som utgangspunkt ved oppførelsen av Færvik kirke (igjen ved Svendsen) og Bjorbekk kirke. Reuter leverte anbud til en trekirke for Barbu, men det ble vurdert slik at en murkirke (etter tegninger av Jacob Wilhelm Nordan) bare ville bli marginalt dyrere, og dette ble foretrukket.

Reuter arbeidet i en årrekke for fyrvesenet i Carl Fredrik Diriks’ direktørtid.

Fra 1881 var Reuter aktiv i Kristiania. I 1885 var han registrert bosatt i Bogstadveien 2, og da han døde i 1909, var han bosatt på Bestum i Aker.

 Bygninger i utvalg 
 Deltok i byggingen av Trefoldighetskirken i Oslo (1850–58)
 Varteig kirke (innviet 1859; påbygget 1894 og ombygget 1911 med vesttårn til avløsning for takrytter)
 Torsnes kirke (innviet 1860; flere ombygginger senere)
 Borge kirke (1860–61, oppført av murmester Lars Andersen og tømmermester Kristian Andersen)
 Bearbeidet tegninger av Christian H. Grosch for Tune kirke (innviet 1863, brant 1908 og ble erstattet med en kirke tegnet av Heinrich Jürgensen)
 Brevik kirke (1878; brant 1960)
 Stokken kirke (innviet 1879)
 Færvik kirke (innviet 1884)
 Bjorbekk kirke (innviet 1884)

 Referanser 
Jf. dødsannonse i Aftenposten 23. september 1909, der Reuter sies å ha vært 80 1/2 år.

I litteraturen omtales han også som J.C. Reuter og F.J. Reuter.

Minesterialbok for Tune 1856–1859

Varteig kirke i Norges kirker

Torsnes kirke i «Norges kirker»

Borge kirke i «Norges kirker»

Tune kirke i «Norges kirker». Kirken brant i 1908 og ble siden gjenreist ved arkitekt Heinrich Jürgensen.

Ministerialbok for Sarpsborg prestegjeld 1869-1877 (0102P)

Jf. folketelling 1885 for Bogstadveien 2 (Digitalarkivet), der fødselsåret riktignok er oppgitt feil.

Ifølge Norsk kunstnerleksikon. Fyrvesenets historie er for øvrig skildret i C.F. Roede: Norges fyrvesen: Fyr-, merke- og ringevesenet gjennom 250 år (Steenske forlag, 1941).

 Kilder 
 Johan Christoff Friedrich Reuter i Norsk kunstnerleksikon


Kategori:Fødsler i 1829
Kategori:Dødsfall i 1909